钦定古今图书集成/明伦汇编/家范典/第108卷 > 明徐三重明善全编 > 《外父石屏守唐公别业池上作》朱茂曙
## 钦定古今图书集成/明伦汇编/家范典/第108卷 > 明徐三重明善全编 > 《外父石屏守唐公别业池上作》朱茂曙

买断一池水，重编六枳篱。露寒闻蟋蟀，潮落走蟛蜞。
柳色陶元亮，山心向子期。逃禅有精舍，留赋“《八关》诗。”

《书经尧典》帝曰：“咨四岳，朕在位七十载，汝能庸命巽
朕位。”岳曰：“否德忝帝位。”帝曰：“明，明扬侧陋，师锡。”帝曰：
“有鳏在下。”曰“虞舜。”帝曰：“俞。予闻如何？”岳曰：“瞽子。父顽，
母嚚，象傲。克谐以孝，烝烝乂，不格奸。”帝曰：“我其试哉。
女于时观厥刑于二女，釐降二女于妫汭，嫔于虞。”帝
曰：“钦哉。”

《左传》桓公十五年，祭仲专，郑伯患之，使其婿雍纠杀
之，将享诸郊。雍姬知之，谓其母曰：“父与夫孰亲？”其母
曰：“人尽夫也，父一而已，胡可比也？”遂告祭仲曰：“雍氏
舍其室而将享子于郊。吾惑之，以告。”祭仲杀雍纠，尸
诸周氏之汪。公载以出，曰：“谋及妇人，宜其死也。”夏，厉
公出奔蔡。

懿氏卜妻敬仲，其妻占之曰：“吉。是谓凤凰于飞，和鸣
锵锵。有妫之后，将育于姜。五世其昌，并于正卿。八世
之后，莫之与京。”〈注〉其妻懿氏妻。

齐庆封好田而嗜酒，与庆舍政，使诸亡人得贼者以
告而反之，故反卢蒲癸。癸臣子之有宠，妻之。庆舍之
士谓卢蒲癸曰：“男女辨姓，子不辟宗，何也？”曰：“宗不余
辟，余独焉辟之？赋诗断章，余取所求焉。”恶识宗癸言，
王何而反之？二人皆嬖，使执寝戈而先后之。公膳日
双鸡，饔人窃更之以鹜。御者知之，则去其肉，而以其
洎馈子雅。子尾怒。陈文子谓桓子曰：“祸将作矣！卢蒲
癸、王何卜攻庆氏，示子之兆曰：‘或卜攻仇，敢献其兆’？”
子之曰：“克见血。”冬十月，庆封田于莱。庆嗣闻之，曰：“祸
将作矣！”谓子家：“速归。祸作必于尝，归犹可及也。”子家
弗听，亦无悛志。卢蒲姜谓癸曰：“有事而不告我，必不
捷矣。”癸告之。姜曰：“夫子愎，莫之止，将不出，我请止之。”
癸曰：“诺。”十一月乙亥，尝于大公之庙，庆舍莅事，卢蒲
姜告之，且止之。弗听，曰：“谁敢者？”遂如公。卢蒲癸、王何
执寝戈，庆氏以其甲环公宫。陈氏、鲍氏之圉人为优。
庆氏之马善惊，士皆释甲束马而饮酒，且观优。至于
鱼里、栾、高，陈、鲍之徒，介庆氏之甲子尾，抽桷击扉，三。
卢蒲癸自后刺子之。王何，以戈击之，解其左肩，犹援
庙桷，动于甍，以俎壶投杀人而后死。庆封归，遇告乱
者，丁亥，伐西门，弗克；还伐北门，克之；入伐内宫，弗克。
反陈于岳，请战，弗许，遂来奔。

楚伍参与蔡太师子朝友，其子伍举与声子相善也。
伍举娶于王子牟，王子牟为申公而亡。楚人曰：“伍举
实送之。”伍举奔郑。

卫太叔疾出奔宋。初，疾娶于宋子朝，其娣嬖。子朝出，
孔文子使疾出其妻而妻之。疾使侍人诱其初妻之
娣，置于犁，而为之一宫，如二妻然。文子怒，欲攻之，仲
尼止之，遂夺其妻。或淫于外州，外州人夺之轩以献，
耻是二者，故出。卫人立遗使室孔姞。

《家语》：叔梁纥有九女而无子，其妾生孟皮，孟皮一字
佰尼，有足病，于是乃求婚于颜氏，颜氏有三女，其小
曰征在。颜父问三女曰：“陬大夫虽父祖为士，然其先
圣王之裔，今其人身长十尺，武力绝伦，吾甚贪之，虽
年长性严，不足为疑，三子孰能为之妻？”二女莫对。征
在进曰：“从父所制，将何问焉。”父曰：“即尔能矣。”遂以妻
之。

《韩非子》：昔有郑武公欲伐胡，乃以其子妻之。因问群
臣曰：“吾欲用兵，谁可伐者？”关其思曰：“胡可伐。”乃戮。关其思曰：“胡，兄弟之国也，子言伐之，何也？”胡君闻之，以
郑为亲己，而不备郑。郑人袭胡，取之。

《史记秦始皇本纪》：二世使使责让高以盗贼事。高惧，
乃阴与其婿咸阳令阎乐谋，诈为有大贼，令乐召吏，
发卒追劫，至望夷宫，麾其兵进，二世自杀。
《孔丛子独治篇》：“子鱼名鲋甲，陈人或谓之子鲋，或称
孔甲。陈胜既立为王，其妻之父兄往焉，胜以众兵待
之，长揖不拜，无加其礼。其妻之父怒曰：‘估乱僭号，而
傲长者，不能久矣’。”不辞而去。陈王跪谢，遂不为顾。王
心惭焉。遂适博士太师之馆而言曰：“予虽丈夫哉，然
塞于礼义以启于姻娅，唯先生幸训诲之，使免于戾，
可乎？”子鱼曰：“王所问者善也，敢固无辞以对乎？今以
礼言耶，则礼无不拜。且宗族婚媾，又与众宾异敬者
也。敬而加亲，自古以然也。”王曰：“虽已失之于前，庶欲
收之于后也。愿先生修明其事，必遵奉焉。”对曰：“昔唐
尧内亲九族，外协万邦。《礼》以婚为昆弟，妻之父母为
外舅姑。由是明之，则拜之可知。夫婚亲之义，非宗贤
之类也，虽自己臣，莫敢不敬。昔魏信陵君尝以此质
臣之父，臣之父曰：‘于诸母之昆弟，妻之诸父，则以亲
配德。年以上，虽拜之可也；幼于己者，揖之可也。此出
于人情而可常者也’。”王曰：“善哉。”

《史记高祖本纪》：“吕公者，好相人，见高祖状貌，因重敬
之，引入坐上坐。吕公因目固留高祖。高祖竟酒后，吕
公曰：‘臣少好相人，相人多矣，无如季相，愿季自爱。臣
有息女，愿为箕帚妾’。吕媪怒。吕公曰：‘公始常欲奇此
女与贵人沛令善，公求之不与，何自妄许与刘季’？吕
公曰：‘此非儿女子所知也’。”卒与刘季。吕公女乃吕后
也。生孝惠、鲁元公主。

《陈馀传》：“陈馀者，亦大梁人也。好儒术，数游赵苦陉，富
人公乘氏以其女妻之。”亦知陈馀非庸人也。

汉五年，张耳薨，谥为景王。子敖嗣立为赵王。高祖长
女鲁元公主为赵王敖后汉七年，高祖从平城过赵，
赵王朝夕袒韛蔽，自上食，礼甚卑，有子婿礼。高祖箕
倨詈，甚慢易之。赵相贯高等请为王，杀之，怨家上变
告之，于是上皆并逮捕吏治。吕后数言张王以鲁元
公主故，不宜有此。上怒曰：“使张敖据天下，岂少而女
乎？”

《陈丞相世家》：平长，可娶妻，富人莫肯与者贫者，平亦
耻之。久之，户牖，富人有张负。张负女孙五嫁而夫辄
死，人莫敢娶，平欲得之。邑中有丧，平贫，侍丧以先往，
后罢为助。张负既见之丧所，独视伟平，平亦以故后
去。负随平至其家，家乃负郭穷巷，以弊席为门，然门
外多有长者车辙。张负归，谓其子仲曰：“吾欲以女孙
予陈平。”张仲曰：“平贫不事事，一县中尽笑其所为，独
奈何予女乎？”负曰：“人固有好美如陈平而长贫贱者
乎？”卒予女。

平曾孙陈掌，以卫氏亲贵戚，愿得续封陈氏，然终不
得。《注》徐广曰：“陈掌者，卫青之子婿。”

《刘敬传》：“冒顿为单于，兵彊，控弦三十万，数苦北边。上
患之，问刘敬，刘敬对曰：‘陛下诚能以适长公主妻之，
厚奉遗之。彼知汉适女送厚，蛮夷必慕以为阏氏，生
子必为太子，代单于。何者？贪汉重币。陛下以岁时汉
所馀，彼所鲜，数问遗，因使辩士风论以礼节。冒顿在，
固为子婿；死，则外孙为单于。岂尝闻外孙敢与大父
抗礼者哉？兵可无战，以渐臣也。若陛下不能遣长公
主，而令宗室及后宫诈称公主，彼亦知不肯贵近，无
益也’。”高帝曰：“善。”欲遣长公主，吕后日夜泣曰：“妾唯太
子一女，奈何弃之匈奴。”上竟不能遣长公主，而取家
人子名为长公主妻。单于使刘敬往结和亲，《约
司马相如传》：临卭富人卓王孙，有女文君，新寡，好音，
故相如以琴心挑之。相如之临邛，从车骑，雍容闲雅
甚都。及饮，卓氏弄琴，文君窃从户窥之，心悦而好之，
恐不得当也。既罢，相如乃使人重赐文君侍者，通殷
勤。文君夜亡奔相如，相如乃与驰归家居，徒四壁立。
卓王孙大怒曰：“女至不材，我不忍杀，不分一钱也！”人
或谓王孙，王孙终不听。文君久之不乐，曰：“长卿第俱
如临卭，从昆弟假贷，犹足为生，何至自苦如此？”相如
与俱之临卭，尽卖其车骑，买一酒舍，酤酒而令文君
当罏。相如身自著犊鼻裈，与保庸杂作，涤器于市中。
卓王孙闻而耻之，为杜门不出。昆弟诸公更谓王孙
曰：“有一男两女，所不足者非财也。今文君已失身于
司马长卿，长卿故倦游，虽贫，其人材足依也，独奈何
相辱如此！”卓王孙不得已，分予文君僮百人，钱百万，
及其嫁时衣被财物。文君乃与相如归成都，买田宅
为富人。及相如为中郎将，建节往，使副使王然于壶
充国。吕越人驰四乘之传，因巴蜀吏币物以赂西夷。
至蜀，蜀太守以下郊迎，县令负弩矢先驱，蜀人以为
宠。于是卓王孙临卭，诸公皆因门下献牛酒以交驩。
卓王孙喟然而叹，自以“得使女尚司马长卿，晚而厚
分与其女，财与男等同。”

《匈奴传》：冒顿既立，是时东胡彊盛，闻冒顿杀父，乃使使谓冒顿，欲得头曼。时有千里马，冒顿问群臣，群臣
皆曰：“千里马，匈奴宝马也，勿与。”冒顿曰：“奈何与人邻
国而爱一马乎？”遂与之千里马。居顷之，东胡以为冒
顿畏之，乃使使谓冒顿，欲得单于一阏氏。冒顿复问
左右，左右皆怒曰：“东胡无道，乃求阏氏，请击之。”冒顿
曰：“奈何与人邻国，爱一女子！”遂取所爱女子予东胡。
东胡王愈益骄，不为备，遂袭灭东胡。

《汉书上官皇后传》：“昭帝始立，年八岁，诏召安女入为
倢伃，安为骑都尉，月馀，遂立为皇后，年甫六岁，安以
后父封桑乐侯，食邑千五百户，迁车骑将军，日以骄
淫，受赐殿中，出对宾客言：与我婿饮大乐，见其服饰，
使人归，欲自烧物。”

《容斋随笔》：“汉武帝外事，四夷出爵劝赏，凡将士有军
功，无问贵贱，未有不封侯者。及昭帝时，大鸿胪田广
明平益州夷，斩首捕虏三万，但赐爵关内侯。盖霍光
为政，务与民休息，故不欲求边功，益州之师，不得已
耳。”然数年之后，以范明友击乌桓、傅介子刺楼兰，皆
即侯之，则为非是。盖明友，光女婿也。

《后汉书乌桓传》：“其嫁娶则先略女通情，或半岁百日，
然后送牛马羊畜以为聘币，婿随妻还家，妻家无尊
卑，旦旦拜之，而不拜其父母，为妻家仆役。一二年间，
妻家乃厚遣送女，居处财物一皆为办。”

《杨震传注》：张禹，成帝时为丞相，以师傅恩禹，每疾，辄
以起居闻。车驾日临问之，拜禹床下。禹顿首谢恩，言：
“老臣有四男一女，爱女甚于男，远嫁为张掖太守萧
咸妻，不胜父子私情，思与女相近。”上即时徙咸为弘
农太守。又属少子，未有官，上临候禹，禹数视其少子，
上即禹床下，拜为黄门给事中也。

《第五伦传》：建武二十九年，帝谓伦曰：“闻卿为吏篣妇
公，不过从兄饭，宁有之邪？”伦对曰：“臣三娶妻皆无父，
少遭饥乱，实不敢妄过人食。”帝大笑。

《郭躬传》：“桓帝时，汝南有陈伯敬者，行必矩步，坐必端
膝，呵叱狗马，终不言死。目有所见，不食其肉。行路闻
凶，便解驾留止。还触归忌，则寄宿乡亭。年老寝滞，不
过举孝廉。后坐女婿亡吏，太守卲夔怒而杀之。时人
罔忌禁者，多谈为证焉。”

《马融传》：“融字季长，扶风茂陵人也。将作大匠严之子。
为人美辞貌，有俊才。初，京兆挚恂以儒术教授，隐于
南山，不应征聘，名重关西。融从其游学，博通经籍。恂
奇融才，以女妻之。”

《荀彧传》：“彧父绲为济南相，绲畏惮宦官，乃为彧娶中
常侍唐衡女。”

《董卓传》：“卓以牛辅子婿，素所亲信，使以兵屯陕。吕布
使李肃以诏讨辅，辅乃赍金宝逾城走，左右利其货，
斩辅送首长安。”

《楚国先贤传》：“孙携，字文英，与李元礼俱娶太尉桓焉
女，时人谓桓叔元两女俱乘龙，言得婿如龙也。”
《三国志陶谦传》注：《吴书》曰：“谦父故馀姚长。谦少孤，始
以不羁闻于县中。年十四，犹缀帛为旛，乘竹马而戏，
邑中儿僮皆随之。故苍梧太守同县甘公出遇之涂，
见其容貌异而呼之住车，与语甚悦，因许妻以女。甘
公夫”人闻之，怒曰：“妾闻陶家儿敖戏无度，如何以女
许之？”公曰：“彼有奇表，长必大成。”遂妻之。

《吕范传》：范字子衡，汝南细阳人也。有容观姿貌，邑人
刘氏，家富女美，范求之，女母嫌欲勿与，刘氏曰：“观吕
子衡，宁当久贫者邪？”遂与之婚。

《张昭传》：“昭子承生女权为子和纳之。权数令和修敬
于承，执子婿之礼。”

《诸葛亮传》注：《襄阳记》曰：黄承彦者，高爽开列，为沔南
名士。谓诸葛孔明曰：“闻君择妇，身有丑女，黄头黑色，
而才堪相配。”孔明许，即载送之。时人以为笑乐。乡里
为之谚曰：“莫作孔明择妇，止得阿承丑女。”

《公孙瓒传》：“瓒字伯珪，辽西令支人也。为郡门下书佐，
有姿仪，大音声。故太守器之，以女妻焉。遣诣涿郡卢
植读经，后复为郡吏。刘太守坐事，征诣廷尉，瓒为御
车，身执徒养。及刘徙日南，瓒具米肉于北芒上祭先
人，举觞祝曰：‘昔为人子，今为人臣，当诣日南。日南瘴
气，或恐不还，与先人辞于此’。再拜慷慨而起，时见者”
莫不歔欷。刘道得赦还。

《典略》韩遂在湟中，其婿阎行欲杀遂以降，夜攻遂不
下。遂叹息曰：“丈夫危厄，祸起婚姻乎！”

《江表传》：孙策从容戏瑜曰：“桥公二女虽流离，得吾二
人作婿，亦足为欢。”

《魏略》：丁仪字正礼。太祖闻仪为令士，虽未见，欲以爱
女妻之，以问五官将，五官将曰：“女人观貌而正礼目
不便，诚恐爱女未必悦也。以为不如与伏波子楙。”太
祖从之。寻辟仪为掾，到与论议，嘉其才朗，曰：“丁掾好
士也，即使其两目盲，尚当与女，何况但眇是吾儿误
我？”

《晋书王羲之传》：“羲之为从伯导所器重，郄鉴使门生
求女婿于导，导令就东厢遍观子弟门生归谓鉴曰‘王氏诸少并佳，然闻信至，咸自矜持，唯一人在东床，
坦腹食，独若不闻。鉴曰：‘正此佳婿邪’？访之，乃羲之也。
遂以女妻之’。”

《王濬传》：“濬辟河东从事，守令有不廉洁者，皆望风自
引而去。刺史燕国徐邈有女才淑，择夫未嫁，邈乃大
会佐吏，令女于内观之，女指濬告母，邈遂妻之。”
《刘殷传》：“殷七岁丧父，哀毁过礼。事曾祖母王氏，郡命
主簿，州辟从事，皆以供养无主，辞不赴命。司徒齐王
攸辟为掾，征南将军羊祜召参军事，皆以疾辞。同郡
张宣”子，识达之士也，劝殷就征。殷曰：“当今二公，有晋
之栋楹也。吾方希达，如榱椽耳，不凭之岂能立乎！吾
今王母在堂，既应他命，无容不竭尽臣礼，便不得就
养。子舆所以辞齐大夫，良以色养为主故耳。”宣子曰：
“如子所言，岂庸人所识哉！而今而后，吾子当为吾师
矣。”遂以女妻之。宣子者，并州豪族也，家富于财。其妻
怒曰：“我女年始十四，姿识如此，何虑不得为公侯妃，
而遽以妻刘殷乎？”《宣子》曰：“非尔所及也！”戒其女曰：“刘
殷至孝冥感，兼才识超世，此人终当远达，为世名公，
汝其谨事之！”张氏性亦婉顺，事王母以孝闻，奉殷如
君父焉。

《王忱传》：“忱性任达，不拘末年，尤嗜酒，一饮连月不醒，
或裸体而游，每叹三日不饮，便觉形神不相亲。妇父
常有惨，忱乘醉吊之，妇父恸哭，忱与宾客十许人，连
臂被发，裸身而入，绕之三匝而出。其所行多此类。”
《乐广传》：“广为尚书令，成都王颖，广之婿也。及与长沙
王乂遘难，而广既处朝望，群小谗谤之。乂以问广，广
神”色不变，徐答曰：“广岂以五男易一女！”乂犹以为疑，
广竟以忧卒。荀藩闻广之不免也，为之流涕。

《卫玠传》：玠妻父乐广，有海内重名，议者以为妇公冰
清，女婿玉润。玠以天下大乱，移家南行，转至江夏。玠
妻先亡，征南将军山简见之，甚相钦重。简曰：“昔戴叔
鸾嫁女，唯贤是与，不问贵贱，况卫氏权贵门户令望
之人乎？”于是以女妻焉。

《张华传》：“华字茂先，范阳方城人也。父平，魏渔阳郡守。
华少孤贫，自牧羊，同郡卢钦见而器之，乡人刘放亦
奇其才，以女妻焉。”

《裴楷传》：“楷长兄黎，次兄康，并知名。康子盾，永嘉中为
徐州刺史，委任长史司马奥。奥劝盾刑杀立威，大发
良人为兵，有不奉法者，罪使至死。在任三年，百姓嗟
怨。东海王越，盾妹夫也。越既薨，骑督满衡便引所发
良人东还。寻而刘元海遣将王桑、赵固向彭城，前锋
数骑至下邳，文武不堪苛政，悉皆散走，盾、奥奔淮阴”，
妻子为贼人所得，奥又诱盾降赵固。固妻盾女有宠，
盾向女涕泣，固遂杀之。

《卞壸传》：壸父粹，正直不阿。张华之诛，粹以华婿免官。
《谢万传》：太原王述，万之妻父也，为扬州刺史。万尝衣
白纶巾，乘平肩舆，径至厅事前，谓述曰：“人言君侯痴，
君侯信自痴。”述曰：非无此论，但晚合耳。

《刘遐传》：“遐性果毅，便弓马，开豁勇壮。值天下大乱，遐
为坞主，每击贼，率壮士陷坚摧锋，冀方比之张飞、关
羽。乡人冀州刺史邵续深器之，以女妻焉。”

《王国宝传》：国宝少无士操，不修廉隅。妇父谢安恶其
倾侧，每抑而不用，除尚书郎。国宝以中兴膏腴之族，
惟作吏部，不为馀曹郎，甚怨望，固辞不拜。

《邓攸传》：攸诣镇军贾混，混以人讼事示攸使决之，攸
不视曰：“孔子称听讼，吾犹人也。必也使无讼乎？”混奇
之，以女妻焉。

《王浚传》：“浚日以强盛，乃设坛告类，建立皇太子，备置
众宫。”浚自领尚书令，以枣嵩裴宪并为尚书。时童谣
曰：“十囊五囊入枣郎。”枣嵩，浚之子婿也。浚闻，责嵩而
不能罪之也。

《王济传》：“济尚常山公主，每侍见，善于清言，修饰词令，
讽议将顺，朝臣莫能尚焉。帝益亲贵之。仕进虽速，论
者不以主婿之故，咸谓才能致之。”

《华廙传》：“廙字长骏，弘敏有才义。妻父卢毓典选难举
姻亲。故廙年三十五不得调。”

《葛洪传》：洪以师事南海太守上党鲍元，元亦内学，逆
占将来见洪深重之，以女妻洪，洪传元业。

《苻坚载记》：特进樊世，氐豪也，有大勋于苻氏，负气辱
猛。猛言之于坚，坚怒曰：“必须杀此老氐，然后百僚可
整。”俄而世入言事，坚谓猛曰：“吾欲以杨壁尚主，壁何
如人也？”世勃然曰：“杨壁，臣之婿也。婚已久定，陛下安
得令之尚主乎？”猛让世曰：“陛下帝有海内，而君敢竞
婚，是为二天子，安有上下？”世怒，起击猛，左右止之，世
“遂丑言大骂，坚由此发怒，命斩之于西厩。”
《杜有道妻严氏传》：“严氏字宪，十八而嫠居女韡有淑
德，傅元求为继室，宪便许之。时元与何晏、邓飏不穆，
晏等每欲害之，时人莫肯共婚。及宪许元，内外以为
忧惧。或曰：‘何、邓执权，必为元害，亦由排山压卵，以汤
沃雪耳。奈何与之为亲’？宪曰：‘尔知其一，不知其他。晏
等骄侈，必当自败。司马太傅兽睡耳，吾恐卵破雪销行自有在’。”遂与元为婚。晏等寻亦为宣帝所诛。
《晋阳秋》：刘弘在江汉，值王室多难，时帝在长安，命弘
得选用宰守。征士武陵伍朝高尚其事。牙门将皮初，
有勋江汉。弘上朝为零陵太守。初为襄阳太守，诏书
以襄阳显郡。初资名轻浅，以弘婿夏侯陟为襄阳。弘
曰：“夫统天下者，当与天下同心；治一国者，当与一国
推实。吾统荆州十郡，安得十女婿然后为治哉！”乃表
陟姻亲，旧制不得相监，临事初勋，宜见酬报，听之。众
益服其公当。

《独异志》：晋王卓妻锺氏，名琰，有藻鉴。生女子淑求天
有兵家之子甚俊，欲妻之，令与群吏处。琰自帷中窃
视之，曰：“此人才足拔萃，然地寒寿促，不足展其器。”遂
止其人，数月卒。

《小名录》：王文度弟阿智，不慧，年长而无人与婚。孙兴
公有一女，小字阿桓，亦僻错，又无嫁娶理。绰因诣文
度求见阿智，既见，便扬言：“此定可殊不如所传，那至
今未婚。我有一女，但吾寒士，不宜与卿计。”文度欣然
而启，蓝田遂惊喜成婚。女之顽嚚，更过阿智。

《博物志》：王粲与族兄凯避地荆州，依刘表。表有女，表
爱粲才，欲以妻之，嫌其形陋周率，乃谓曰：“君才过人，
而体貌躁，非女婿才。”凯有风貌，乃妻凯。

《宋书。杜骥传》：“北土旧法，问疾必遣子弟。骥年十三，父
使候同郡韦华，华子元有高名，见而异之，以女妻焉。”
《羊元保传》：“元保兄子希，字泰闻，泰始三年，出为宁朔
将军、广州刺史。希初请女夫镇北，中兵参军萧惠徽
为长史，带南海太守，太宗不许。又请为东莞太守。希
既到镇，长史南海太守陆法真丧官，希又请惠徽补”
任，诏曰：“希卑门寒士，累世无闻，轻薄多舋，备彰历职。
徒以清刻一介，擢授岭南，干上逞欲，求诉不已。可降
号横野将军。”

《殷景仁传》：“景仁少有大成之量，司徒王谧见而以女
妻之。”

《徐湛之传》：“湛之父达之，尚高祖长女会稽公主，为振
威将军，彭城、沛二郡太守。高祖诸子并幼，以达之姻
戚，将大任之，欲先令立功。及讨司马休之，使统军为
前锋，配以精兵利器，事克，当即授荆州。休之遣鲁宗
之子轨击破之，于阵见害。追赠中书侍郎。”

《刘秀之传》：“秀之少孤贫，有志操。十许岁时，与诸儿戏
于前渚，忽有大蛇来，势甚猛，莫不颠沛惊呼，秀之独
不动，众并异焉。东海何承天雅相知器，以女妻之。”
《南齐书谢𤅢传》：“𤅢年七岁，王彧见而异之，言于宋孝
武。孝武召见于稠人广众之中。𤅢举动闲详，应对合
旨，帝甚悦，诏尚公主。值景和败，事寝。仆射褚渊闻𤅢
年”少，清正不恶，以女结昏，厚为资送。

《王缋传》：“缋女适安陆王子敬，世祖宠子。永明三年纳
妃，修外舅姑之敬。世祖遣文惠太子相随往缋家置
酒设乐，公卿皆冠冕而至，当世荣之。”

《陆慧晓传》：慧晓以母老，侍养十馀年不仕。太祖辅政，
除为尚书殿中郎。邻族来相贺，慧晓举酒曰：“陆慧晓
年逾三十，妇父领选，始作尚书郎，卿辈乃复以为庆
邪？”

《谢朓传》：朓字元晖，建武四年，行南徐州事，启王敬则
反谋，上嘉赏之。敬则女为朓妻，常怀刀欲报朓，朓不
敢相见。朓临败叹曰：“我不杀王公，王公由我而死。”
《朱谦之传》：谦之兄选之，字处林，有志节，著《辨相论》。幼
时，顾欢见而异之，以女妻焉。

《梁书殷钧传》：“钧字季和，父叡，有才辨知名，齐世历官
司徒从事中郎。叡妻王奂女，奂为雍州刺史、镇北将
军，乃言于朝，以叡为长史、河南太守。奂诛，叡并见害。
钧时年九岁，以孝闻。及长，恬静简交游，好学，有思理，
善隶书，为当时楷法。南郡范云、乐安任昉并称赏之。
高祖与叡少旧，故以女妻钧，即永兴公主也。”

《陈书周弘正传》：“弘正字思行，年十岁，通《老子》《周易》。河
东裴子野深相赏纳，请以女妻之。”

《徐陵传》：“陵子俭，一名众，幼而修立，勤学有志操。汝南
周弘正重其为人，妻以女。”

《魏书刘昺传》：“昺字延明，敦煌人也。父宝，字子玉，以儒
学称。昺年十四，就博士郭瑀学。时瑀弟子五百馀人，
通经业者八十馀人。瑀有女始笄，妙选良偶，有心于
昺。遂别设一席于坐前，谓诸弟子曰：‘吾有一女，年向
成长，欲觅一快女婿。谁坐此席者，吾当婚焉’。昺遂奋
衣来坐，神志肃然曰：‘向闻先生欲求快女婿，昺其人
也’。”瑀遂以女妻之。

《慕容廆传》：“宝字道祐，垂之第四子也。自龙城而南，将
攻中山，众惮征，逃溃。宝还龙城，垂舅兰汗拒之，宝南
走奔蓟，汗遣使诱迎宝，宝杀之。将南奔叔父范阳王
德闻德称制，退潜辟阳，汗复遣迎宝。宝以汗垂之季
舅子盛又汗之婿也，必谓无二，乃还龙城。汗杀之，及
子弟等百馀人。汗自称大都督、大单于、昌黎王，号年
‘青龙’”，以盛子婿，哀而宥之。盛字道运，宝之长子也。垂
封为长乐公，历位散骑常侍、左将军。宝既僭立，进爵为王，拜征北大将军、司隶校尉、尚书左仆射。兰汗之
杀宝也，以盛为侍中、左光禄大夫。盛乃间汗兄弟，使
相疑害。李旱、卫双、刘志、张真等皆盛之旧昵，汗太子
穆并引为腹心。盛要结旱等，因汗、穆等酒醉，夜袭杀
之。

《李䜣传》：“䜣字元盛，父崇，使入都为中书学士。世祖幸
中书学，见而异之，指谓从者曰：‘此小儿终效用于朕
之子孙矣’。”因识眄之。世祖舅阳平王杜超有女，将许
贵戚，世祖闻之，谓超曰：“李䜣后必宦达，益人门户，可
以女妻之，勿许他贵也。”遂劝成婚。南人李哲尝言䜣
必当贵达。杜超之死也，世祖亲哭三日，䜣以超婿，得
在丧位，出入，帝目而指之，谓左右曰：“观此人举动，岂
不有异于众人，必为朕家干事之臣。”

《郑羲传》：“羲字幼𬴊，父晔，不仕，娶于长乐潘氏。生六子，
粗有志气，而羲第六文学为优，弱冠举秀才，尚书李
孝伯以女妻之。”

希儁弟幼儒，好学修谨，时望甚优，丞相、高阳王雍以
女妻之。

《眭夸传》：“夸一名昶，赵郡高邑人也。少有大度，不拘小
节，耽志书传，未曾以世务经心，好饮酒，浩然物表。妇
父钜鹿魏攀，当时明达之士，未尝备子婿之礼，情同
朋好。”

《李顺传》：“顺子式，式子宪，字仲轨。清粹善风仪，好学有
器度，除扬州刺史。孝昌二年，萧衍遣元树等来寇，宪
力屈以城降，因求还国。衍听归，既至，敕付廷尉。三年
秋，宪女婿安乐王鉴据相州反，灵太后谓鉴心怀劫
胁，遂诏赐宪死。时年五十八。”

《司马叔璠传》：“叔璠长子灵寿，娶太宰顿丘王李峻女，
与妇父雅不相善，每见抑退，故位不大至。”

《陆俟传》：俟子丽，丽子叡，字思弼。丽之亡也，叡始十馀
岁，袭爵抚军大将军、平原王。沉雅好学，折节下士。年
未二十，时人便以宰辅许之。娶徐州刺史博陵崔鉴
女，鉴谓所亲云：“平原王才度不恶，但恨其姓名殊为
重复。”

《南安王祯传》：“祯子英，英子熙，延昌二年袭封，累迁兼
将作大匠，拜太常少卿，给事黄门侍郎，寻转光禄勋。
时领军于忠执政，熙，忠之婿也，故岁中骤迁，寻除平
西将军、东秦州刺史，进号安西将军，秘书监，寻以本
将军授相州刺史。”及元叉隔绝二宫，熙起兵赴难，为
叉斩于邺街，传首京师，始于忠之诬郭祚、裴植也。忠
意未决害之由熙劝奖遂至极法世以为冤及熙之
祸议者以为有报应焉。

《崔浩传》：“浩始弱冠，太原郭逸以女妻之。浩晚成不曜
华采，故时人未知。逸妻王氏，刘义隆镇北将军王仲
德姊也。每奇浩才能，自以为得婿。俄而女亡，王深以
伤恨，复以少女继婚。逸及亲属以为不可，王固执与
之，逸不能违，遂重结好。”

《北齐书后主皇后斛律氏传》：“后，左丞相光之女也。初
为皇太子妃，后主受禅，立为皇后。武平三年正月生
女。帝欲悦光，诈称生男，为之大赦。”

《高阳康穆王湜传》：湜以滑稽便辟，有宠于文宣。其妃
父护军长史张晏之常要道拜湜，湜不礼焉。帝问其
故，对曰：“无官职汉，何须礼？”帝于是擢拜晏之为徐州
刺史。

《郑述祖传》：述祖女为赵郡王叡妃，述祖常坐受王拜，
命坐，王乃坐。妃薨后，王更娶郑道荫女，王坐受道荫
拜，王命坐，乃敢坐。王谓道荫曰：“郑尚书风德如此，又
贵重宿旧，君不得譬之。”

《颜氏家训》治家篇：南阳有人，为生奥博，性殊俭吝。冬
至后，女婿谒之，乃设一铜瓯酒，数脔麞肉，婿恨其单
率，一举尽之。主人愕然，俛仰命益，如此者再。退而责
其女曰：“某郎好酒，故汝尝贫。”及其死后，诸子争财，兄
遂杀弟。

《周书韦孝宽传》：“孝宽沈敏和正，涉猎经史。弱冠属萧
宝夤作乱关右，乃诣阙请为军前驱。朝廷嘉之，即拜
统军，随冯翼公长孙承业西征，每战有功，拜国子博
士，行华阴郡事。属侍中杨侃为大都督，出镇潼关，引
孝宽为司马。侃奇其才，以女妻之。”

《长孙澄传》：澄字士亮，年十岁，司徒李琰之见而奇之，
遂以女妻焉。年十四，从征讨，有策谋，勇冠诸将。
《陆腾传》：腾字显圣，代人也，尚安平主，即东莱王贵平
女也。魏孝武幸贵平第，见腾，与语悦之，谓贵平曰：“阿
翁真得好婿。”即擢为通直散骑常侍。

《申徽传》：“魏东阳王元荣为瓜州刺史，其女婿刘彦随
焉。及荣死，瓜州首望表荣子康为刺史，彦遂杀康而
取其位。属四方多难，朝廷不遑问罪，因授彦刺史。”
《卢柔传》：“柔字子刚，性聪敏好学，未弱冠解属文，但口
吃不能持论，颇使酒诞节，为世所讥。司徒临淮王彧
见而器之，以女妻焉。”

《隋书田式传》：“式拜襄州总管，专以立威为务。每视事

之，式诫宁无出外。宁久之不得还，窃上北楼以畅羇
思。式知之，笞宁五十。”

《赵元淑传》：“元淑性疏宕，不事生产，家徒壁立。后数岁
授骠骑将军，将之官，无以自给。时长安富人宗连，家
累千金，仕周为三原令，有季女，慧而有色，连独奇之，
每求贤夫。闻元淑如是，请与相见。连有风仪，美谈笑，
元淑亦异之。及至其家，服翫居处，拟于将相。酒酣奏
女乐，元淑所未见也。元淑辞出，连曰：‘公子有暇，可复
来也’。”后数日复造之，宴乐更侈，如此者再三。因谓元
淑曰：“知公子素贫，老夫当相济。”因问元淑所须，尽买
与之。临别，元淑再拜致谢。连复拜曰：“鄙人窃不自量，
敬慕公子。今有一女，愿为箕帚妾，公子意何如？”元淑
感愧，遂聘为妻。连复送奴婢二十口，良马十馀匹，加
以缣帛锦绮及金宝珍玩，元淑遂为“富人。”

《苏威传》：威字无畏，周大冢宰宇文护见而礼之，以其
女新兴主妻焉。见护专权，恐祸及己，逃入山中，为叔
父所逼，卒不获免。然威每屏居山寺，以讽读为娱。
《柳庄传》：庄字思敬，少有远量，博览坟籍，兼善辞令。蔡
大宝有重名于江左，见庄便叹曰：“襄阳水镜，复在于
兹矣。”大宝遂以女妻之。

《唐书高祖皇后窦氏传》：后父毅，在周尚武帝姊襄阳
长公主。后生发垂过颈，三岁与身等。读《女诫》《列女》等
传，一过辄不忘。毅常谓主曰：“此女有奇相，且识不凡，
何可妄与人？”因画二孔雀屏间，请昏者使射二矢，阴
约中目则许之。射者阅数十，皆不合。高祖最后射中
各一目，遂归于帝。

《淮阳壮王道元传》：“道元弟道明六世孙汉，字南纪。少
事韩愈，通古学，属辞雄蔚，为人刚略类愈。愈爱重，以
女妻之。”

《高祖女丹阳公主传》：“公主下嫁薛万彻，万彻蠢甚，公
主羞，不与同席者数月。太宗闻，笑焉，为置酒，悉召他
婿与万彻从容语，握槊赌所佩刀，阳不胜，遂解赐之。
主喜，命同载以归。”

宣宗女《广德公主传》：公主下嫁于琮。初，琮尚永福公
主，主与帝食，怒折匕著。帝曰：“此可为士人妻乎？”更许
琮尚主。

《高智周传》：智周所善义兴蒋子慎，有客尝视两人曰：
“高公位极人臣，而嗣少弱，蒋侯宦不达，后且兴。”子慎
终达安尉，其子缯往见智周，智周方贵，以女妻之，生
子挺，历湖、延二州刺史，而高氏后无闻。

《裴炎传》：中宗欲以后父韦元贞为侍中，炎固执不从。
帝怒曰：“我意让国与元贞，岂不可，何惜侍中邪？”炎惧，
因与武后谋废帝。勒兵入宫，宣太后令，扶帝下殿。帝
曰：“我何罪？”后曰：“以天下与元贞，安得无罪。”乃废帝为
庐陵王。

《王琚传》：“琚年甫弱冠，王同晈器之。会谋刺武三思，琚
义其为共计。事泄，亡命，自佣于扬州富商家，识非常
人，以女嫁之，厚给以资，琚亦赖以济。睿宗立，琚自言
本末，主人厚赍，使还长安。”

《裴宽传》：“宽性通敏，工骑射，弹棋投壶，略通书记。景云
中，为润州参军事。刺史韦诜有女，择所宜归，会休日，
登楼见人于后圃有所瘗藏者，访诸吏曰：‘参军裴宽
居也’。与偕来。诜问状，答曰：‘宽义不以包苴污家，适有
人以鹿为饷，致而去，不敢自欺，故瘗之。诜嗟异，乃引
为按察判官。许妻以女，归语妻曰：‘常求佳婿，今得矣’’。”
明日帏其族使观之。宽时衣碧，瘠而长，既入，族人皆
笑，呼为碧鹳雀。诜曰：“爱其女，必以为贤，公侯妻也，何
可以貌求人？”卒妻宽。

《潘孟阳传》：“孟阳父炎，官礼部侍郎。方刘晏任权，炎乃
其婿，虽书疏报答，未尝辄开，时称有古人节。晏得罪，
坐贬沣州司马。时舆疾上道，不自言于邵高其介，申
救，不见听。”

《杜黄裳传》：黄裳字遵素，迁太常卿。婿韦执谊辅政，黄
裳劝请太子监国，执谊曰：“公始得一官。”遽开口议禁
中事。黄裳怒曰：“吾受恩三朝，登以一官见卖。”即拂衣
出。皇太子总军国事，擢黄裳门下侍郎，同中书门下
平章事。

《王沛传》：“沛，许州许昌人。少勇决，为节度使上官涗所
器，妻以女，署牙门将。涗卒，它婿田偁胁涗子袭领其
军，谋杀监军。沛知其计，密告之，支党悉禽。德宗嘉美，
即拜行军司马。”

《张镒传》：“镒字季权，建中二年，拜平章事。郭子仪婿太
仆卿赵纵为奴告，下御史劾治，而奴留内侍省。镒奏
言：贞观时有奴告其主谋反者。太宗曰：‘谋反理不独
成，尚当有佗人论之，岂藉奴告邪’？乃著令：奴告王者
斩。由是贱不得干贵，下不得陵上，教本既修，悖乱不
萌。顷者长安令李济以奴得罪，万年令霍晏因婢坐”
谴舆台，下类，主反畏之。悖慢成风，渐不可长。建中元
年五月辛卯诏书：“奴婢告主非谋叛者，同自首法，并
准律论。”由是狱诉衰息。今纵事非叛逆，而奴留禁中独下纵狱，情所不厌。且将帅功孰大于子仪，冢土仅
干两婿，前已得罪，纵复继之，不数月斥其三婿。假令
纵实犯法，事不缘奴，尚宜录勋念亡，“以从荡宥，况为
奴所愬邪？陛下方贵武臣以讨贼，彼虽见宠一时，不
能忘怀于异日也。”帝纳之，贬纵循州司马。杖奴死，镒
召子仪家僮数百𣊻示奴尸。
《李憕传》：憕，并州汶水人，或言其先出兴圣皇帝，谱系
疏晦，不复传。父希倩，神龙初，右台监察御史。憕少秀
敏，举明经高第，授成安尉。张说罢宰相，为相州刺史。
坐有善相者，说遍问官属后孰当贵，工指憕及临河
尉郑岩。说以女妻岩，而归其甥阴于憕。
《杨嗣复传》：嗣复，字继之，父于陵，始见识于浙西观察
使韩滉，妻以其女，归谓妻曰：“吾阅人多矣，后贵且寿，
无若生者。有子必位宰相。”既而生嗣复，滉抚其顶曰：
“名与位皆逾其父，杨氏之庆也。”因字曰庆门。

《杜悰传》：权德舆为相，其婿翰林学士独孤郁以嫌自
白。宪宗见郁文雅，叹曰：“德舆有婿乃尔。”时岐阳公主，
帝爱女，旧制选多戚里将家。帝始诏宰相李吉甫择
大臣子，皆辞疾，唯悰以选召见麟德殿，礼成，授殿中
少监驸马都尉。

《杜佑传》：佑子式方，式方子悰，字永裕，岐阳公主，帝爱
女。悰以选召见麟德殿，礼成。太和初，会公主薨，悰久
不谢，文宗怪之。户部侍郎李玨曰：“比驸马都尉皆为
公主服斩衰三年，故悰不得谢。”帝矍然，始诏杖而期，
著于令。

《齐映传》：“映，瀛州高阳人。滑亳节度使令狐彰署掌书
记。彰疾甚，引映托后事。映因说彰纳节，归诸子京师。
彰从之，即以女妻映。”

《崔行功传》：“行功少好学，唐俭爱其才，妻以女，因倩作
文奏。”

《王勃传》：勃父福畤迁交阯令。勃往省，道出锺陵。九月
九日，都督大宴滕王阁，宿命其婿作序以夸客，因出
纸笔遍请客，莫敢当。至勃，汎然不辞，都督怒，起更衣，
遣吏伺其文辄报，一再报，语益奇，乃矍然曰：“天才也！”
请遂成，立极欢罢。

《柳并传》：“并弟谈，字中庸，萧颖士爱其才，以女妻之。”
《李商隐传》：“商隐字义山，试拔萃中选，王茂元镇河阳，
爱其才，表掌书记，以子妻之。”

《李频传》：“频字德新，少秀悟，于诗尤长给事中姚合名
为诗，士多归重。频走千里丐品，合大加奖挹，以女妻
之。”

《韦安石传》：“安石为侍中中书令，太平公主有异谋，欲
引安石，数因其婿唐朘邀之，拒不纳。会妻薛怨婿婢，
笞杀之，为御史中丞杨茂谦所劾，下迁蒲州刺史。”
《张说传》：“说子均、垍、垍尚宁亲公主，时说居中秉政，均
为舍人，诸父光为银青光禄大夫，荣盛冠时。元宗眷
垍厚，即禁中置内宅，侍为文章，珍赐不可数。均供奉
翰”林，而垍以所赐夸均，均曰：“此妇翁遗婿，非天子赐
学士也。”垍尝为帝赞礼，举止都雅，帝悦之，因幸内宅，
顾垍曰：“希烈辞宰相，孰可代者？”垍错愕未得对。帝曰：
“无易吾婿。”垍顿首谢。
《张嘉贞传》：嘉贞子延赏，虽蚤孤，而博涉经史，通吏治，
苗晋卿尤器许，以女妻之。始，元载被用，以晋卿力故，
厚遇延赏，荐为给事中、御史中丞。

《吕𬤇传》：“𬤇，河中河东人。少力于学，志行整饬，孤贫不
自业，里人程氏财雄于乡，以女妻𬤇，亦以𬤇才不久
困，厚分赀，缮济所欲，故称誉日广。上元初，加同中书
门下三品，𬤇引妻之父楚宾为卫尉少卿，楚宾子震
为郎官。”

路《隋传》：“隋字南式，监修国史。初，韩愈撰《顺宗实录》，书
禁中事为切直，宦竖不喜，訾其非实，帝诏隋刊正。隋
建言：卫尉卿周居巢、谏议大夫王彦威、给事中李固
言史官苏景引皆上言改修非是。夫史册者，褒劝所
在，匹夫美恶尚不可诬，况人君乎？议者至引隽不疑、
第五伦为比，以蔽聪明。臣宗闵、臣僧孺谓史官李汉、
蒋系皆愈之婿，不可参撰，俾臣得下笔。臣谓不然。且
愈所书已非自出，元和以来，相循逮今，虽汉等以嫌，
无害公谊。请条示甚谬误者，付史官刊定。”有诏摘贞
元、永贞间数事为失实，馀不复改，汉等亦不罢。
《大唐新语》：李𪟝征高丽，将引其子婿杜怀恭行，以求
勋效。怀恭性滑稽，𪟝甚重之。怀恭初辞以贫𪟝赡给
之，又辞以无奴马，又给之。既而辞穷，乃亡匿岐阳山
中，谓人曰：“乃公将吾作法则耳，固不行。”𪟝闻，泫然流
涕曰：“杜郎放而不拘，或有此事。”遂不之逼。时议曰：“英
公持法者，杜之怀虑深矣。”

《耕桑偶记》：白厚贫而图婚娶，刘纯材女厚送乌珰十
事，麸纸为书，纯材大笑，答以象田珠十升，紫弱千馀
头。及使家僮撒烛花盈路，厚闭门大惭，宾客走去。
《唐国史补》：王锷累任大镇，财货山积，有旧客诫锷以
积而能散之义。后数日客复见锷，锷曰：“前所见教，诚
如公言，已大散矣。”客曰：“‘请问其曰’？锷曰：‘诸男各与万贯，女婿各与千贯矣’。”

《因话录》：郭暧尝与昇平公主琴瑟不调，暧骂公主：“倚
乃父为天子耶？我父嫌天子不作。”公主恚啼，奔车奏
之。上曰：“汝不知他父实嫌天子不作，使不嫌，社稷岂
汝家有也？”因泣下，但命公主还。尚父拘暧，自诣朝堂
待罪，上召而慰之曰：“谚云：‘不痴不聋，不作阿家阿翁。
小儿女子闺帏之言，大臣安用听’？”锡赉以遣之，尚父
杖暧数十而已。

《酉阳杂俎》：信都民苏氏有二女，择良婿。张文成往求，
苏曰：“子虽有才，不能富贵，得五品官即死。”时魏知古
方及第，苏曰：“此虽官小，后必贵。”乃以长女女之，女发
长七尺，黑光如漆，相者云大富贵。后知古拜相，封夫
人云。

明皇封禅泰山，张说为封禅使。说女婿郑镒，本九品
官。旧例，封禅后自三公以下皆迁转一级，惟郑镒因
说骤迁五品，兼赐绯服，因大酺次。元宗见镒官位腾
跃，怪而问之，镒无词以对。《黄旛绰》曰：“此泰山力也。”
玉泉子白敏中为相，尝欲以前进士侯温为子婿，且
有日矣。其妻卢氏曰：“身为宰相，愿求为我婿者多矣。
己既姓白，又以侯氏儿为婿，必为人呼作白侯耳。”敏
中为之止焉。

赵琮妻父，为锺陵大将，琮久随计不第，妻族益相薄。
一日，军中高会，大将家相率列棚以观，其妻所服故
敝，众以帷隔绝之。廉使忽驰吏呼将至，临轩笑曰：“赵
琮非君之婿乎？已及第矣。”授所持书，乃榜也。将遽奔
归，呼曰：“赵郎及第矣！”妻之族即撤去帷障，相与同席，
竞以簪服庆遗焉。

《开元天宝遗事》：郭元振少时，美风姿，有才艺。宰相张
嘉贞欲纳为婿，元振曰：“知公门下有女五人，未知孰
陋，事不可仓卒，更待忖之。”张曰：“吾女各有姿色，但不
知谁是匹偶，以子风骨奇秀，非常人也。吾欲令五女
各持一丝，幔前使子取便牵之，得者为婿。”元振欣欣
从命，遂牵一红丝线，得第三女，大有姿色，后果然，随
夫贵达也。

李林甫有女六人，各有姿色，雨露之家求之，不允。林
甫厅事壁间开一横窗，饰以杂宝，缦以绛纱，常日使
六女列于窗下，每有贵人子弟入谒，林甫即使女于
窗中自选可意者事之。

《卓异记》：“与妻父同时为相，有杜黄裳、韦执谊。”初，黄裳
为相时，执谊自吏部郎中赐绯紫，直及平章事，此近
古未有。

《南部新书》：李翱牧江淮郡，进士卢储投卷来谒，李礼
待之，置文卷几案间。长女及笄见文，谓小青衣曰：“此
人必作状元。”李公闻之，乃觅为婿。来年果状元及第，
遂成佳姻。

《北梦琐言》：李太师光颜以大勋康国，品位穹崇，爱女
未聘，幕僚谓其必选嘉婿，从容语次，盛誉一郑秀才
词学门阀，人韵风流异常，太师宜以子妻之。他日又
言之，太师谢幕僚曰：“李光颜一健儿也，遭遇多难，偶
立微功，岂可妄求名族乎？某已选得一佳婿，诸贤未
见。”乃召客司小将，指之曰：“此即某女之匹也。”超三五
阶军职，厚与金帛而已。从事许当曰：“李太师建定难
之勋，怀《弓藏》之虑，武宁保境，止务图存，而欲结拔名
家，非其志也。与夫侯景求婿王、谢，何其远哉！”

《云溪友议》：“清河公张延赏，累代台铉，每宴宾客，选子
婿，莫有入意者。其妻苗氏，太宰晋卿之女也，有才鉴，
特选韦皋秀才，曰：‘此人之贵，无与比俦既以女妻之，
不二三岁，韦郎性度高廓，不拘小节，张公稍侮之，至
不齿礼。一门婢仆，渐见轻怠，惟夫人待之极厚，然于
众侍视之，悒怏而不能制遏。皋妻垂泣而言曰：‘韦郎
七尺之躯，学兼文武，岂有沉滞儿家，为尊卑见诮？良
时胜境，何忍虚掷乎’’？”韦乃遂辞东游。妻罄妆奁赠送。
清河公喜其往也，赆以七驴驮物，每之一驿，则附递
一驮而还。行经七驿，所送之物，尽归之矣。其所有者，
妻所赠奁资及布囊书册而已。清河公睹之，莫可测
也。后权陇右军事。会德宗幸奉天，在“西面之功，独居
其上。车驾旋复之日，自金吾持节西川，以代清河公。”
乃改易姓名，以“韦”作“韩”，以“皋”作翱，人莫敢言。至天回
驿，去府城三十里，有人特报相公曰：“替相公者金吾
韦皋将军，非韩翱也。”夫人曰：“若是韦皋，必韦郎也。”公
笑曰：“天下同姓名者何限，彼韦生应已委弃沟壑，岂
能乘吾位乎？”夫人曰：“韦郎比虽贫贱，气陵霄汉，每于
相公所诮，未尝一言屈媚，因而见尤。成事立功，必此
人也。”翌早入州，方知不误。公忧惕，莫敢瞻视，曰：“吾不
识人。”从西门而出，凡是旧时婢仆，曾无礼者，悉遭韦
公杖杀，投于蜀江。独苗氏夫人无愧于韦郎。韦公侍
奉外姑，过干布素之时，自是海内贵门，莫敢忽于贫
贱。东床所以郭泗滨诗曰：“宣父从周又适秦，昔贤多
少屈风尘。当时甚讶张延赏，不识韦皋是贵人。